22.7.2011 Jurnalul Oficial al Uniunii Europene L 191/1 (Acte fără caracter legislativ) ACORDURI INTERNAȚIONALE DECIZIA CONSILIULUI din 20 iunie 2011 privind aprobarea, în numele Uniunii Europene, a Acordului privind măsurile de competența statului portului pentru prevenirea, descurajarea și eliminarea pescuitului ilegal, nedeclarat şi nereglementat (2011/443/UE) CONSILIUL UNIUNII EUROPENE, având în vedere Tratatul privind Uniunea Europeană, având în vedere Tratatul privind funcționarea Uniunii Europene, în special articolul 43 coroborat cu articolul 218 alineatul (6) litera (a), având în vedere propunerea Comisiei Europene, având în vedere aprobarea Parlamentului European, întrucât: (1) Uniunea Europeană are competența de a adopta măsuri pentru conservarea, gestionarea şi controlul resurselor piscicole; are, de asemenea, competența de a încheia acorduri cu țări terţe și în cadrul organizațiilor interna- ționale. (2)  Uniunea Europeană este parte contractantă la Convenția Naţiunilor Unite privind dreptul mării din 10 decembrie 1982, care, printre altele, solicită tuturor membrilor comunității internaționale să coopereze la conservarea şi gestionarea resurselor biologice ale mării. (3) Uniunea Europeană şi statele sale membre sunt părţi contractante la Acordul din 1995 pentru aplicarea preve- derilor Convenției Națiunilor Unite asupra dreptului mării în legătură cu conservarea şi gestionarea stocurilor de peşti anadromi şi a stocurilor de peşti mari migratori, care a intrat în vigoare la 11 decembrie 2001. (4) Conferința Organizației pentru alimentație şi agricultură (FAO) a aprobat în cadrul celei de-a 36-a sesiuni, care a avut loc la Roma în perioada 18-23 noiembrie 2009, Acordul privind măsurile de competența statului portului pentru prevenirea, descurajarea şi eliminarea pescuitului ilegal, nedeclarat şi nereglementat (denumit în continuare „acordul) conform articolului XIV alineatul (1) din actul constitutiv al FAO, pentru a fi transmis membrilor FAO. (5)  Acordul a fost semnat pe 22 noiembrie 2009 în numele Comunităţii Europene, sub rezerva încheierii sale la o dată ulterioară. (6) Uniunea ocupă un loc important în domeniul pescuitului internațional și este una dintre principalele piețe de produse pescăreşti din lume, de aceea este în interesul Uniunii să joace un rol veritabil în aplicarea acordului şi să aprobe acordul. (7)  Prin urmare, acordul ar trebui aprobat, ADOPTĂ PREZENTA DECIZIE: Articolul 1 Acordul privind măsurile de competența statului portului pentru prevenirea, descurajarea şi eliminarea pescuitului ilegal, nede- clarat şi nereglementat (denumit în continuare „acordul”) se aprobă în numele Uniunii. Textul acordului şi Declaraţia privind competența Uniunii se ataşează la prezenta decizie. Articolul 2 Preşedintele Consiliului desemnează persoana (persoanele) împuternicită (împuternicite) să depună, în numele Uniunii, instrumentul de aprobare la directorul general al Organizației Naţiunilor Unite pentru alimentație și agricultură, în calitatea sa de depozitar al acordului, în conformitate cu articolul 26 din acord, alături de Declarația privind competența Uniunii.